# Die Schedelsche Weltchronik (deutsch):172

| 171 <<<Vorheriges Blatt | Die Schedelsche Weltchronik Blatt CLXXII | Nächstes Blatt>>> 173 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXI verso:

JOhannes der acht ein Ro$^e$mer hat nach angenomnem babstthumb Carolum der deßmals gein rom kome zu kaiser erklert. darnach wardt er in einer zwittrachtigkeit von den ro$^e$mern in fangknus geworffen. vnd ime doch vnlang darnach durch etliche sein freu$^e$nd wider darauß geholffen. vnnd er fluhe zu Ludwigen. balbus zugenambt in franckreich. wonet daselbst ein iar vnd salbet ine zu eim ko$^e$nig. vnd stellet etlich irrung zwischen den gaistlichen entstanden ab. do zohe er von dannen vnd het in der statt Treca ein concili. in dem vil zum glawben geho$^e$rende ding aufgesetzt warden. vnnd wardt dem flandrischen volck das deßmals erst auß der wildnus zu besserer zucht vnd gotßdienstnus komen was ein bischoff gegeben. Aber nach dem die sarracen deßmals welsche land vberfieln do wardt Johannes wider gein rom gefordert. vnd vertribe mit beystannd der cristenlichen fu$^e$rsten einen großen teyl auß welschen land vnd auß Sicilia. Er ist in kriechischer vnd lateinischer zungen gelert gewesen. vnnd hat als ein hohgelert man vil schriften gemacht. auch kriechische zu latein gebracht. Er starb als er zehen iar babst gewesen was.
MArtinus der ander auß gallia pu$^e$rtig. Ettliche nennen ine Marinum. Ist der (als ettlich schreiben) auß dess argklistigkeit babst Johannes hieuorgenant verfolgt. vnd in fangknus gelegt wardt. darumb er auch flihen mu$^o$ßt. vnnd als er das babstthumb mit bo$^e$sen listen erlanget het also starb er auch ku$^e$rtzlich. nemlich im andern iar seins babstthumbs nichtz gedechtnus wirdigs handlende ku$^e$rtze halben der zeit seins regirens.
HAdrianus der dritt ein ro$^e$mer was eins solchen gemu$^e$ets vnd ku$^o$nheit das er im anfang seins babstthumbs dem ro$^e$mischen rat vnd volck fu$^e$r hielt vnd saget dz zu erkiesung vnnd scho$^e$pffung eins babsts des kaiserlichen gewalts vnd bestettigung nit nott wer. vnd solche satzung sol erstlich von babst Nicolao dem ersten fu$^e$rgenomen sein. Aber diser Hadrianus zu dem von seiner tugent vnd großmu$^e$tigkeit wegen die ro$^e$misch pfafheit vnd volck große hoffnung het starb im andern iar seins babstthumbs.
STephanus der fu$^e$nft ein ro$^e$mer hat den babstthumb empfanngen zu den zeiten als das volck normannorum mit anhang des volcks dacorum galliaz verwu$^e$esteten. Diser Stephanus ist alweg dieweil er lebet in vil beku$^e$mernus vnnd betru$^e$bnus vnd anfechtung des normannischen. hunischen vnnd welschen volcks gewesen. aber wunderperliche ergetzlichkeit in solchen anfechtungen hat er empfangen von heilligkeit vil. beru$^e$mbter mann zu seiner zeit wesende. vnd sunderlich Luitprandi des papiensischen dyacons. Valdridi des bairischen vnd Berardi des pictauiensischen bischofe. Auß derselben gu$^o$ttem leben vnd sytten hat deßmals der cristenlich glawb also gewachsen das vil clo$^e$ster vnd kirchen mit großer zierung vnd kostung in beden gallischen landen gepawt warden. Aber Stephanus starb im sechsten iar seins babstthumbs vnd der stu$^o$l ru$^o$et fu$^e$nff tag.
DAs fu$^e$nft concili zu constantinopel wardt auf anregung babst Johannis des achten gehalten. der machet ein vereinigung der kriechischen mit den lateinischen in getrawen. maynung vnd hoffnung das solchs zu vertreybung der sarracen fu$^e$eglich vnnd dienstlich sein solt. in solchem concili varen .iii$^c$. vnd .lxxxiii. veter. Wie nutzparlich das selb concili zu erklerung der artickel des cristenlichen glawbens gewesen sey das geben die bu$^e$cher der gaistlichen recht zeerkennen. aber einicher vertrag zwischen den beden zungen ist nit gefunden der zu widerstand der sarracen ersproßen het. dann in demselben iar zohen die sarracen auß der innseln creta vnd verfolgten die o$^e$rter dalmacie vnd taylten sich zu wasser vnd land weyt auß vnd verheereten vnd verwu$^e$esteten lewt. stett vnd land. vnd belegerten die statt gradum. die retteten die venediger vnd veriagten die sarracen vber das o$^e$ber meer auß besorgende wo sie iren nachpawrn nit hilff tetten die feind mo$^e$chten weyter greyffen.

## CLXXII recto:

CArolus der ander der kal zugenambt hat in dem ersten iar Johannis des babsts zeherrschen angefangen vnd sechs iar geregirt. vnd fu$^e$nff iar aneinander mit den den Brittannischen einen krieg gefu$^e$ert vnnd Homeueio dem Brittannischen hertzogen erstlich. vnd darnach Crispoio seinen sun bestritten vnd erschlagen. Brittanniam erobert vnd sich zu eim ko$^e$nig der statt Lemonice salben laßen. vnd ist mit eim heer wider anhayms in franckreich gezogen. Bey den selben zeitten ist auch der ander sein bruder ein ko$^e$nig in bayern vnd teu$^e$tschen landen zu franckfurt gestorben. Vnd wiewol das ankomen des kaiserthumbs an disen Carolum nicht aigentlich angezaigt wirdet. so ist doch offenbar bey alten gschihtbschreibern das sich diser Carolus des kaiserlichen namens angenomen. gein rom gefu$^e$egt vnd daselbst von babst Johanne dem achten die kaiserlichen kron empfangen vnd alßpald wider in franckreich gekeret. vnd nach gemachtem frid daselbst widerumb gein rom gerayset hat. In mittler zeit sammleten carolomannus vnd carolus sein o$^e$heime ein heer auß allen gegenten teu$^e$tschs lands wider disen Carolum iren vetter in welsche land zefu$^e$eren. dargegen ru$^o$stet sich diser Carolus in willen vnd maynung seinen o$^e$heimen iren einzu$^o$g in welsche land bey der statt Tryent zeweeren. aber als ine bey mantua ein kranckheit beru$^e$eret do wardt er durch einen iuden seinen artzt mit vergiftem getranck geto$^e$dtet. Diser Carolus der ander wz ein fast cristenlich vnd andechtig man. der do in vnd her vil beru$^e$mbter clo$^e$ster vnd kirchen gepawet. vnd go$^e$tliche ding zumal fast gemeret hat.
CArolus der dritt grossus zugenambt hat .xii. iar geregirt. Nach der menschwerdung christi achthunder vnd in dem .lxxxi. iar. Diser was ein ko$^e$nig gallie vnd Teu$^e$tscher lannd. vnnd zohe mit großer mercklicher heeres krafft in Welsche lannd vnnd name ganntz Longobardiam ein. Kom gein rom vnnd empfienng die kaiserlichen kron von babst Johanne. Vnlanng darnach rayset er mit heerßkraft wider die Normannos die do franckreich vnd Lothringen mit rawb vnd prannd verwu$^e$esteten. vnd nach erfarung kaiser Ludwigs absterbens die edeln statt Tryer belegert. vnd die landschaft darumb mit fewr verheeret. Demnach wardt diser carolus von den teu$^e$tschen vnd gallischen fu$^e$rsten auß welschen landen gefordert sein veterlich reich von den normannos zeentschu$^e$tzen. darauff sammlet er auß den longobardern. bayern Sachßen Frießen Alemaniern vnd Thu$^e$ringen ein heer wider die normannos. die bedrucket er in kurtzerweil also mechtigclich das Rothifredus ir ko$^e$nig frids begeret vnd sich zu einem cristen man machen ließe vnd von dem kaiser auß dem tawff gehebt wardt. Ettlich schreiben das zu den zeyten babst Stephans des fu$^e$nften Carolus grossus als er yetzo .xii. iar geregirt het von den fordersten von wegen seins leibs tragkeit vnd seins gemu$^e$ets langksamkeit seins gewalts entsetzt vnd Arnulphus an sein stat gesetzt worden wer. Im nachfolgenden iar starb Ludwig ko$^e$nig Karls zu franckreich sun vnd ließ Carolomannum einen erben des ko$^e$nigreichs. der dann vnlang darnach willprett iagende von eim wilden schwein verletzt mit tod vergienge. Darnach warden sie Carolo dem kaiser. der von dem carolinischen stammen allain vorhanden was vnderworffen. Ettlich sagen das Carolus in kranckeit zu solcher du$^e$rftigkeit zadel vnd mangel komen wer das er ein wenig rennt oder gu$^e$lt von arnulpho danckperlich vnd vmb sunst empfangen het.
ZV den zeitten kaiser Karls des kalen hat die grafschaft flandern iren vrsprung genomen. aber deßmals was dise grafschaft nit also reich vnd mechtig als sie yetzo ist. sunder wardt von den forstmaistern des ko$^e$nigs zu franckreich geregirt. derselben einer hieß Audacrus. desselben sun Balduinus genant entfu$^e$eret dem benanten kayser Karl dem kalen sein tochter Judith. darumb wardt er verpannet vnd doch darnach wider außgeso$^e$net. vnd der kaiser gabe balduino vnd iudith vund iren erben die grafschaft flandern ewigclich zebesitzen.
Johannes scotus ein man durch scheinender subtiler vnnd go$^e$tlicher synnreichigkeit vnd ho$^e$nigsu$^e$eßes ansprechens vnd in go$^e$ttlicher schrift fast hoherfarn was bey dem vorgenanten kaiser in großer achtung gehalten. vnd kome auß schottenland in franckreich vnd machet auff begere des kaisers das bu$^o$ch Dyonisii von der iherarchey auß kriechischem zu latein. Darnach kom er in engelland daselbst stachen ime sein schu$^o$ler die awgen mit griffeln auß.
ANastasius der ro$^e$mischen kirchen librarey mayster. diser zeit in beden kriechischen vnd lateinischen zungen ein hohgelert man hat vil schriften auß einem gezu$^e$nge in das ander gebracht.
* ↑ 6073. Jahr der Welt, 874 n. Chr.
* ↑ 383
* ↑ 881 n. Chr.